મેટલ શેરોમાં રોકાણ સમયે સાવચેતી જરૂરી - NGS Business
મેટલ શેરોમાં રોકાણ સમયે સાવચેતી જરૂરી-ચર્ચાસ્પદ શેરો-શેરબજાર-Economic Times Gujarati
મેટલ શેરોમાં રોકાણ સમયે સાવચેતી જરૂરી
6 Aug 2017, 1417 hrs IST, ET Bureau & Agencies
મેટલ કંપનીઓના શેરમાં એક મહિનામાં સારો ઉછાળો નોંધાયો છે. નિફ્ટીમાં 4-5 ટકાની વૃદ્ધિ સામે નિફ્ટી મેટલ ઇન્ડેક્સમાં 10 ટકા કરતાં વધુ સુધારો નોંધાયો છે. પ્રશ્ન એ થાય કે, મેટલ શેરોમાં આ ઉછાળો જળવાશે?
મેટલ શેરોમાં સુધારો
વૈશ્વિક બજારમાં બેઝ મેટલ્સના ભાવમાં ઉછાળાને કારણે મેટલ શેરોમાં સુધારો નોંધાયો છે. અમેરિકા અને યુરોપની માગમાં વૃદ્ધિ, ચીનના મેક્રોઇકોનોમિક માહોલમાં સુધારો અને સ્થાનિક બજારની માગમાં વૃદ્ધિએ ભાવવધારામાં મહત્ત્વની ભૂમિકા ભજવી છે.
ચીનના સાનુકૂળ આર્થિક ડેટાને કારણે મેટલ્સના ભાવ વધ્યા છે. ઉલ્લેખનીય છે કે, ચીનની આર્થિક વૃદ્ધિ સાથે મેટલ્સના વૈશ્વિક ભાવને સીધો સંબંધ છે. કારણ કે ચીન કોમોડિટીનું સૌથી મોટું વપરાશકાર છે. અમેરિકા, જર્મની અને બ્રિટનની આર્થિક વૃદ્ધિમાં સુધારો ઔદ્યોગિક મેટલ્સ માટે સાનુકૂળ બાબત છે. ઉપરાંત, ડોલરની નબળાઈને કારણે ડોલરમાં ભાવ બોલાતા હોય એવી કોમોડિટીને ટેકો મળ્યો છે.
છેલ્લા કેટલાક સમયમાં કોપર, નિકલ, ઝિંક અને લેડ સહિતની મેટલ્સના ભાવ વધ્યા છે અને તેને લીધે હિંદુસ્તાન ઝિંક, વેદાંત, નાલ્કો, NMDC, જિંદાલ સ્ટીલ એન્ડ પાવર અને હિંદાલ્કોના ભાવમાં વધારો નોંધાયો છે.
આગામી સમયમાં પણ બેઝ મેટલ્સના ભાવમાં વૃદ્ધિનો ટ્રેન્ડ ચાલુ રહેવાની શક્યતા છે. જોકે, એપ્રિલ-જૂન ક્વાર્ટરમાં મેટલ્સના ભાવમાં વૃદ્ધિની સંપૂર્ણ અસર જોવા નહીં મળે. કારણ કે, એપ્રિલ અને મેમાં મેટલ્સના ભાવ ઘટાડા તરફી હતા ત્યારે વોલ્યુમમાં વૃદ્ધિ અને ભાવમાં રિયલાઇઝેશન દબાણમાં હતું. કોટક સિક્યોરિટીઝના અભિષેક પોદ્દારના જણાવ્યા અનુસાર નીચા ભાવ, ઇનપુટ ખર્ચમાં વૃદ્ધિ અને નીચા વોલ્યુમને કારણે સ્થાનિક મેટલ કંપનીઓ અગાઉના ક્વાર્ટરની તુલનામાં નફામાં ઘટાડો દર્શાવશે.
તેમણે વધુમાં જણાવ્યું હતું કે, સ્ટીલના નીચા રિયલાઇઝેશન અને ઊંચા ખર્ચની કોલ ઇન્વેન્ટરીને કારણે સ્ટીલ કંપનીઓના નફામાં અગાઉના ક્વાર્ટરની તુલનામાં ઘટાડાની શક્યતા છે. નીચા ભાવ, ઇનપુટ ખર્ચમાં વૃદ્ધિ અને કેટલાક પ્લાન્ટ શટડાઉનને કારણે નોન-ફેરસ કંપનીઓનો નફો પણ નબળો રહેવાનો અંદાજ છે.
કેટલીક કંપનીઓએ એપ્રિલ-જૂન ક્વાર્ટરનું પરિણામ જાહેર કર્યું છે. નીચા વોલ્યુમ અને અંદાજ કરતાં ઊંચા ટેક્સને કારણે હિંદુસ્તાન ઝિંકનો નફો ધારણા કરતાં ઓછો રહ્યો છે. જોકે, વિશ્લેષકો કંપની માટે મધ્યમ ગાળાની દૃષ્ટિએ સાનુકૂળ વલણ ધરાવે છે. ICICI Directના રિસર્ચ એનાલિસ્ટ દેવાંગ સંઘવીએ જણાવ્યું હતું કે, હિંદુસ્તાન ઝિંકનું ઇન્ટિગ્રેટેડ બિઝનેસ મોડલ કેશ ફ્લોમાં સ્થિરતાને જાળવે છે.
અન્ય અગ્રણી મેટલ કંપની હિંદાલ્કોએ કાર્યકારી માર્જિનમાં નોંધપાત્ર વૃદ્ધિ સાથે ચોખ્ખા નફામાં સારો વધારો દર્શાવ્યો છે. ઉપરાંત, કંપનીના ઋણમાં મોટો ઘટાડો નોંધાયો છે. હિંદાલ્કો મેટલ સેક્ટરમાં જેપી મોર્ગનની ટોચની પસંદગી છે. કારણ કે એલ્યુમિનિયમ જેવા મહત્ત્વના સેગમેન્ટના ભાવમાં ઘટાડા સાથે કંપની વોલ્યુમમાં નોંધપાત્ર વૃદ્ધિનો અંદાજ ધરાવે છે. એનાલિસ્ટ્સ હિંદાલ્કો અને નાલ્કોમાં રોકાણની સલાહ આપી રહ્યા છે.
એન્ટિક સ્ટોક બ્રોકિંગના અહેવાલ અનુસાર અમે ઇન્ટિગ્રેટેડ બિઝનેસ મોડલ, રોકડના ઊંચા પ્રમાણ અને આકર્ષક ડિવિડન્ડ યિલ્ડને કારણે નાલ્કોમાં રોકાણની સલાહ આપીએ છીએ. લંડન મેટલ એક્સ્ચેન્જ પર તાજેતરની નીચી સપાટીથી એલ્યુમિનિયમના ભાવમાં સુધારો નોંધાયો છે. IIFLના રિસર્ચ એનાલિસ્ટ અનુપમ ગુપ્તાના જણાવ્યા અનુસાર ચીનમાં એલ્યુમિનિયમની ક્ષમતામાં અંદાજિત ઘટાડાને કારણે LME પરના ઊંચા ભાવનો લાભ લેવા હિંદાલ્કો સારી સ્થિતિમાં છે.
સ્ટીલ ઉદ્યોગમાં ક્ષમતા વિસ્તરણ ધીમું પડવાથી માગ-પુરવઠાની સ્થિતિ તંગ થવાની શક્યતા છે. આગામી સમયમાં પુરવઠાની તુલનામાં માગ વધશે અને ઉદ્યોગનો વપરાશ સર્વોચ્ચ સ્તરે પહોંચશે. ચીન ક્ષમતા અને આયાતના નિયંત્રણમાં ઘટાડો કરી રહ્યું હોવાથી સ્થાનિક બજારમાં સ્ટીલના ભાવ મજબૂત રહેવાનો અંદાજ છે.
જેપી મોર્ગનના રિસર્ચ એનાલિસ્ટ પિનાકિન પરીખે જણાવ્યું હતું કે, ટાટા સ્ટીલ અને JSW સ્ટીલને સ્થાનિક બજારના પ્રીમિયમની વૃદ્ધિનો લાભ મળશે. આગામી ઘણા સમય સુધી સારી આવકનો અંદાજ અને ઉદ્યોગના ફંડામેન્ટલ્સમાં સુધારાને કારણે સ્ટીલ કંપનીઓના રિ-રેટિંગની શક્યતા છે.
જોકે, ઘણા મેટલ્સ શેર એક વર્ષમાં નોંધપાત્ર વધ્યા છે. એટલે રોકાણકારોએ હાલના તબક્કે નવું રોકાણ કરતી વખતે સાવચેતી રાખવી જરૂરી છે. બજાર નિષ્ણાત અંબરીશ બાલિગાના જણાવ્યા અનુસાર મોટા ભાગના મેટલ શેરમાં અત્યારે 'બાય' નહીં, 'હોલ્ડ'ની સલાહ છે. મેટલ શેરમાં રોકાણનો આદર્શ સમય તેની સાઇકલ તળિયે હોય ત્યારે છે. હાલ તેમાં માત્ર ટ્રેડિંગનું ધ્યાન રાખી શકાય.
બાલિગાએ જણાવ્યું હતું કે, સ્ટીલના ભાવ સુધારા તરફી છે, પણ આયર્ન ઓરના ભાવ થોડા સમય પછી એ વૃદ્ધિની અસર આપે છે. એટલે મેટલ શેરોની તેજી ચૂકી ગયેલા રોકાણકારો સારા વળતર માટે NMDCના શેરમાં રોકાણ કરી શકે.